**SPrÁva o Účasti verejnosti na Tvorbe právnych Predpisov**

Zámer vyhlásiť Národný park Muránska planina, jeho zóny a ochranné pásmo bol oznámený listom Okresného úradu Banská Bystrica OUBB-OSZP1 2020/007031-2ku z 24. januára 2020 dotknutým subjektom podľa § 50 zákona č. 543/2002 Z. z. o ochrane prírody a krajiny v znení neskorších predpisov. Bol zverejnený na úradnej tabuli Okresného úradu Banská Bystrica, ako aj všetkých dotknutých obcí. Predstavenie zámeru verejnosti sa uskutočnilo v dňoch 2. a 3. marca 2020 v Muráni. Následne, po uplynutí lehoty na pripomienky, Okresný úrad Banská Bystrica zvolával prerokovania k vzneseným pripomienkam, pričom v roku 2020 bolo zvolaných 38 prerokovaní, uskutočnilo sa 30 prerokovaní, v roku 2021 spolu 44 prerokovaní a v roku 2022 bolo zvolaných 19 prerokovaní. Z jednotlivých prerokovaní boli vyhotovené písomné záznamy.

Verejnosť bola o príprave návrhu nariadenia vlády Slovenskej republiky, ktorým sa vyhlasuje Národný park Muránska planina, jeho zóny a ochranné pásmo informovaná aj prostredníctvom predbežnej informácie zverejnenej v informačnom systéme verejnej správy Slov-Lex (<https://www.slov-lex.sk/legislativne-procesy/SK/PI/2022/26>).

Podľa čl. 10 ods. 3 legislatívnych pravidiel vlády Slovenskej republiky „Vyjadrenie k predbežnej informácii sa zasiela prostredníctvom portálu v lehote určenej predkladateľom.“ K predbežnej informácii neboli prostredníctvom portálu Slov-Lex zaslané žiadne vyjadrenia.